Document ID: 32003R1352

32003R1352
L 192/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕВРАТОМ) № 1352/2003 НА КОМИСИЯТА
от 23 юли 2003 година
за изменение на Регламент (EО) № 1209/2000 относно определянето на процедурите за осъществяване на съобщенията, предвидени в член 41 от Договора за създаване на Европейската общност за атомна енергия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност за атомна енергия, и по-специално членове 41-44 от него,
като взе предвид Регламент (Евратом) № 2587/1999 на Съвета от 2 декември 1999 г. относно определянето на процедурите за осъществяване на съобщенията, предвидени в член 41 от Договора (1),
като има предвид, че:
(1)
За да се повиши прозрачността и правната сигурност, е необходимо съществуващите правила да бъдат укрепени и да се формализират практиките, прилагани от Комисията за обсъждането и прегледа на инвестиционните проекти, които са свързани с целите на Договора за Евратом.
(2)
Съобщаването на Комисията относно инвестиционните проекти, свързани с нови инсталации, а също и със замените или преобразованията, които отговарят на критериите, очертани от Съвета в Регламент (Евратом) № 2587/1999 следва да бъде осъществявано под форма, която позволява изпращането на документ на хартия или в електронна форма. В интерес на правната сигурност е необходимо да се потвърди на лицата или предприятията, които са представили съобщение, че Комисията го е получила.
(3)
Срокът, в рамките на който Комисията трябва да прегледа, обсъди и приеме своята позиция по смисъла на член 43 от Договора за Евратом, следва да бъде фиксиран на два месеца от получаването на пълно съобщение. Забележките, отправени от трети страни, следва да бъдат предадени от Комисията на съответните лица или предприятия за евентуална реакция от тяхна страна. В интерес на правната сигурност, проверката и обсъждането следва да се прекратят с препоръка, предвидена в съответствие с член 124 от Договора за Евратом.
(4)
Във всички случаи, при които след предварителна проверка Комисията установи, че съществуват съмнения по отношение на целите на Договора за Евратом във връзка с Регламент (Евратом) № 2587/1999, следва да се предприеме процедура по подробна проверка и обсъждане, за да може Комисията да събере цялата необходима информация за изпълнение на задачите по Договора за Евратом и да се даде възможност на съответните лица и предприятия да представят своите коментари.
(5)
След като вземе предвид коментарите, представени от съответните лица и предприятия, Комисията следва да приключи своята проверка с приемането на препоръка веднага след отстраняването на съмненията.
(6)
В интерес на постигането на координирано развитие на инвестициите в ядрената област е подходящо да се проведе ефективен мониторинг на мерките, които са предприети в крайна сметка от съответните лица и предприятия в съответствие с препоръката, приета от Комисията.
(7)
За да се гарантира, че разпоредбите на Договора за Евратом се прилагат правилно и ефективно, Комисията следва да бъде в състояние да отмени своята препоръка, ако тя се основава на невярна информация.
(8)
Подходящо е да бъде информирана обществеността относно инвестиционните проекти, като същевременно се спазват принципите, определени в член 44 от Договора за Евратом, предвиждащи съгласие от страна на съответните държави-членки, лица и предприятия. В интерес на прозрачността и правната сигурност е уместно публикуването на всички инвестиционни проекти и на приетите препоръки. Комисията следва също да публикува годишен доклад по изпълнението на отправените препоръки, както и предприетите специфични мерки от страна на съответните лица или предприятия в отговор на позицията на Комисията.
(9)
В случай че инвестициите не са необходими за или излязат извън цели на Договора за Евратом, или в случай че публичното им финансиране нарушава или заплашва да наруши конкуренцията на вътрешния пазар, настоящият регламент се прилага без да се засяга прилагането на Договора за ЕО.
(10)
Регламент (EО) № 1209/2000 на Комисията (2) трябва следователно да бъде подходящо изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 1209/2000 се изменя, както следва:
1.
Заглавието се заменя със следното:
2.
Член 1 се заменя със следното:
„Член 1
1. Инвестиционни проекти, свързани с нови инсталации, а също и с замените или преобразованията, които отговарят на критериите за вид и мащаби, определени в Регламент (Евратом) № 2587/1999, се съобщават на Комисията посредством формуляра в приложението към настоящия регламент.
Формулярът може да бъде предоставен на хартия или на електронен носител.
2. Комисията незабавно информира съответните лица или предприятия относно получаването на съобщението.“
3.
Добавят се следните членове 3a-3е:
„Член 3a
1. Комисията проверява съобщението веднага след получаването му. Тя изразява позицията си в препоръка.
2. Ако, след проверка на проекта, Комисията констатира, че оповестеният инвестиционен проект не поражда никакви съмнения по отношение на целите и на съответствието с Договора за Евратом, тя документира тази своя констатация и изразява позицията си посредством препоръка, която се съобщава на заинтересованите лица, предприятия и държави-членки.
3. Ако, след проверяване на проекта, Комисията констатира, че оповестеният инвестиционен проект поражда съмнения по отношение на целите и на съответствието с Договора за Евратом, тя открива процедура за подробна проверка, за да обсъди допълнително и в подробности всички аспекти на инвестиционния проект, които се отнасят до целите на този договор.
4. Препоръка в съответствие с параграф 2 и откриване на процедура за подробна проверка, упомената в параграф 3, се осъществяват в рамките на два месеца. Този срок започва да тече от деня след получаването на пълно съобщение, съответстващо с разпоредбите на настоящия регламент и на Регламент (Евратом) № 2587/1999. Съобщението се смята за пълно, ако в рамките на два месеца от получаването му, или от получаването на допълнително изискана информация, Комисията не е поискала друга допълнителна информация.
5. Когато Комисията не е издала препоръка в съответствие с параграф 2, нито е заседавала в рамките на срока, посочен в параграф 4, се смята, че инвестиционният проект е в съответствие с целите и разпоредбите на Договора за Евратом.
Член 3б
1. Когато Комисията сметне, че информацията, предоставена от съответното лице или предприятие по отношение на даден инвестиционен проект, е непълна, тя изисква цялата необходима информация. Когато съответното лице или предприятие отговори на такова изискване, Комисията информира това лице или предприятие за получаването на отговора.
2. Когато съответното лице или предприятие не предостави изискваната информация в рамките на определения срок, предвиден от Комисията, или предостави непълна информация, Комисията му изпраща напомнително писмо, като фиксира съответен допълнителен срок, в рамките на който информацията трябва да бъде предоставена.
Член 3в
1. При откриването на процедурата за подробна проверка Комисията обобщава фактите и законовите положения във връзка с разглежданите въпроси и включва предварителна оценка на инвестиционния проект във връзка с разпоредбите и целите на Договора за Евратом и на Регламент (Евратом) № 2587/1999. Комисията приканва съответните лица или предприятия да предоставят своите бележки и да участват в допълнителни обсъждания с Комисията в рамките на определения срок, който обикновено не надвишава два месеца.
2. На съответните лица или предприятия се препоръчва да не започват осъществяването на инвестиционния проект преди Комисията да е дала препоръката си по този проект или преди да се заключи, че той е в съответствие с целите и разпоредбите на Договора за Евратом по смисъла на член 3a, параграф 5.
Член 3г
1. В случай, че Комисията констатира, след обсъждане и/или промяна от страна на съответното лице или предприятие, че инвестиционният проект е в съответствие с целите и разпоредбите на Договора за Евратом, тя документира позицията си чрез препоръка, която се съобщава на съответните лица, предприятия и държави-членки.
2. Когато Комисията установи, след обсъждане и/или промяна от страна на съответното лице или предприятие, че инвестиционният проект не е в съответствие с целите и разпоредбите на Договора за Евратом, тя изразява позицията си чрез препоръка, която се съобщава на заинтересованите лица, предприятия и държави-членки.
3. Позициите, приети съгласно параграфи 1 и 2, се вземат веднага след отстраняването на съмненията по член 3a, параграф 3. Доколкото е възможно Комисията се стреми да приеме препоръка в рамките на срок от шест месеца от откриването на процедурата за подробна проверка.
4. След изтичането на срока по параграф 3 и по молба на съответното лице или предприятие, Комисията дава препоръката си в рамките на срок от два месеца въз основа на наличната ѝ информация.
Член 3д
След издаване на препоръката си по инвестиционния проект Комисията контролира, и когато е уместно, обсъжда със съответните лица или предприятия предприетите или предстоящи специални мерки в съответствие с препоръката на Комисията.
Член 3е
Комисията може да отмени препоръка съгласно членове 3a-3г, в случай че информацията, която е била определящ фактор за тази препоръка, е невярна, след като даде възможност на съответните лица или предприятия да представят своите забележки.
Преди да отмени препоръката си и да приеме нова препоръка, Комисията открива процедурата за подробна проверка съгласно член 3a, параграф 3.“
4.
Добавят се следните членове 4a и 4б:
„Член 4a
Комисията предава на лицата или предприятията, които са съобщили даден инвестиционен проект, евентуалните коментари или гледни точки на трети страни по проекта, които ще повлияят на препоръката на Комисията.
Член 4б
1. Със съгласието на съответните държави-членки, лица или предприятия, Комисията публикува всички инвестиционни проекти, които са ѝ оповестени, както и препоръките, дадени в съответствие с настоящия регламент.
2. Комисията публикува годишен доклад относно изпълнението на направените препоръки, както и специалните мерки, взети от съответните лица или предприятия в отговор на позицията на Комисията.
Докладът зачита, когато е необходимо, правилата относно професионална тайна, ако съгласието по член 44 от Договора за Евратом в крайна сметка не е дадено.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2003 година.

Labels: 12
2
15